William Butler Yeats

**William Butler Yeats** (født 13. juni 1865 i Sandymount i grevskapet Dublin, død 28. januar 1939 i Menton i Frankrike) var en irsk poet, og en av de fremste figurer i 1900-tallets europeiske litteratur. Han var en søyle både i det irske og det britiske litterære miljøet, og i sine senere år fungerte han som irsk senator i den irske fristaten (Saorstát Éireann) i to perioder.

## Liv og virke
### Bakgrunn
Yeats var født i nærheten av Dublin og fikk sin utdannelse der og i London. Han tilbrakte barndommens ferier i grevskapet Sligo. Han studerte poesi i sin ungdom og var fra tidlig av fascinert av både irske legender og esoteriske, okkulte emner. Disse emnene var trekk i den første fase av hans diktning som varte omtrentlig fram til århundreskiftet.

Yeats bror var maleren Jack Butler Yeats. Hans muse i de første årene var den irske nasjonalisten og feministen Maud Gonne.

### Forfatter
Hans første diktsamling ble utgitt i 1889, og dens langsomme og lyriske dikt viste Yeats’ gjeld til Edmund Spenser, Percy Bysshe Shelley, og dikterne i det prerafaelittiske broderskap. Fra 1900 vokste Yeats poesi i en mer fysisk og realistisk retning. Han vendte seg i stor grad bort fra de oversanselige svermeriene fra sin ungdom, skjønt han forble opptatt av sykliske livsteorier.

Han var en drivkraft bak den irske litterære fornyelse, og sammen med Lady Gregory, Edward Martyn og andre, opprettet han teateret Abbey Theatre. Han fungerte som teaterets sjef i dets første år. Det ble et sentrum for den irske dramatikkens fornyelse på 1900-tallet, og fikk siden status som den irske nasjonalscenen. I 1923 ble Yeats tildelt nobelprisen i litteratur som den første irlender, og for hva nobelkomiteen beskrev som «inspirert poesi som i en meget kunstnerisk form gir uttrykk for ånden til en hel nasjon.»

Yeats er generelt betraktet som en av få forfattere som har skrevet sine største verk etter at de fikk prisen, blant annet *The Tower* (1928), og *The Winding Stair and Other Poems* (1929). Yeats var en meget god venn av den amerikanske poeten Ezra Pound, og han skrev innledningen for den indiske forfatteren og nobelprisvinneren (1913) Rabindranath Tagores diktsamling Gitanjali (1910), som ble oversatt til engelsk og utgitt av India Society i 1912.

## Bibliografi (utvalg)

* *The Wanderings of Oisin and Other Poems* (1889) 
* *The Celtic Twilight* (1893)
* *The Lake Isle of Innisfree* (1893)
* *The land of heart's desire* (1894)
* *The secret rose* (1897)
* *The Wind Among the Reeds* (1899)
* *Cathleen ni Houlihan* (1902) 
* *Ideas of Good and Evil* (1903) 
* *In the Seven Woods* (1904) 
* *Discoveries* (1907)
* *Deirdre* (1907) 
* *The green helmet* (1910)
* *Responsibilities* (1914) 
* *The Wild Swans at Coole* (1917)
* *Four Plays for Dancers* (1921) 
* *Four Years* (1921) 
* *The Cat and the Moon* (1924) 
* *A Vision* (1925) 
* *Autobiographies* (1926)
* *The Tower* (1928) 
* *The Winding Stair and Other Poems* (1933) 
* *Collected Plays* (1934)

## Referanser


## Litteratur
* Cleeve, Brian (1972): *W.B. Yeats and the Designing of Ireland's Coinage*. New York: Dolmen Press. ISBN 0-85105-221-5
* Foster, R. F. (1997): *W. B. Yeats: A Life, Vol. I: The Apprentice Mage*. New York: Oxford UP. ISBN 0-19-288085-3
* Foster, R. F. (2003): *W. B. Yeats: A Life, Vol. II: The Arch-Poet 1915–1939*. New York: Oxford UP. ISBN 0-19-818465-4
* Hone, Joseph (1943): *W.B. Yeats, 1865–1939*. New York: Macmillan Publishers. OCLC: 35607726
* Igoe, Vivien (1994): *A Literary Guide to Dublin*. Methuen Publishing. ISBN 0-413-69120-9
* Jordan, Anthony J. (1997): *Willie Yeats & The Gonne-MacBrides*. Westport Books ISBN 0-9524447-1-2
* Jordan, Anthony J. (2000): *The Yeats Gonne MacBride Triangle*. Westport Books ISBN 0-9524447-4-7
* Jordan, Anthony J. (2003): *W.B. Yeats Vain; Glorious; Lout. A Maker of Modern Ireland*. Westport Books. ISBN 0-9524447-2-0
* Jordan, Anthony J. (2013): *Arthur Griffith with James Joyce & WB Yeats*, Liberating Ireland Westport Books. ISBN 978-0-9576229-0-6.
* Longenbach, James (1988): *Stone Cottage: Pound, Yeats, and Modernism*. New York: Oxford UP. ISBN 0-19-506662-6
* O'Neill, Michael. (2003): *Routledge Literary Sourcebook on the Poems of W.B. Yeats*. Routledge. ISBN 0-415-23475-1.
* Ryan, Philip B. (1998): *The Lost Theatres of Dublin*. Wiltshire: The Badger Press. ISBN 0-9526076-1-1
* Yeats, W. B. (1994): *The Collected Poems of W.B. Yeats*. Wordsworth Poetry Library. ISBN 1-85326-454-7
* Yeats, W. B. (1900): «The Philosophy of Shelley's Poetry» i: *Essays and Introductions*, 1961. New York: Macmillan Publishers. OCLC 362823

## Eksterne lenker
* 
* 
* 
* 

*  Verker av W. B. Yeats hos *Prosjekt Gutenberg*
*  The WB Yeats Society of NY 
*  Yeats Annual Poetry Prize for Australia
*  The National Library of Ireland's exhibition, Yeats: The Life and Works of William Butler Yeats